وزارت آیوش
آیوش کے وزیر جناب سربانند سونووال نے شمال مشرق میں آیوش سے متعلق اقدامات کو فروغ دینے کے لئے اہم منصوبوں کا اعلان کیا
شمالی مشرقی  ریاستوں کے لئے 1000 ہیلتھ اینڈ ویلنیس سینٹرس  اور 100 نئی آیوش ڈسپنسریاں
- گولپارہ کے دودھنوئی میں نئے آیورویدک کالج کے لئے 70 کروڑ روپئے کا مالی التزام
- سینٹر آف ایکسیلنس کی شکل میں ڈیولپ کرنے کے مقصد سے آیورویدک کالج، گوہاٹی کے لئے 10 کروڑ روپئے کی مالی مدد
شمال مشرق میں روایتی طبی طور طریقوں کو فروغ دینے کے اقدامات کی حوصلہ افزائی کے لئے آیوش اور بندرگاہوں، جہازرانی اور آبی گزرگاہوں کے مرکزی وزیر جناب سربانند سونووال نے آج گوہاٹی میں منعقدہ ایک کانفرنس میں بھارت کی شمال مشرقی ریاستوں میں روایتی طبی طور طریقوں کو فروغ دینے سے متعلق متعدد اہم اقدامات کا اعلان کیا۔ آیوش طریقہ علاج کو فروغ دینے کے لئے منعقدہ شمال مشرقی ریاستوں کی آیوش اور وزرائے صحت کی اس کانفرنس میں آسام کے وزیر اعلیٰ ڈاکٹر ہیمنتا بسوا سرما نے مہمان خصوصی کے طور پر شرکت کی۔ کانفرنس میں آیوش اور خواتین و اطفال بہبود کے مرکزی وزیر مملکت ڈاکٹر منج پارا مہندرا بھائی کالوبھائی، آسام، ناگالینڈ اور سکم کے وزرائے صحت کے ساتھ ساتھ شمال مشرقی ریاستوں کے سینئر افسران اور صنعت کار بھی موجود تھے۔
مرکزی وزیر نے اعلان کیا کہ آیوش نظامات کی ترقی اور فروغ کے لئے شمال مشرقی ریاستوں میں قومی آیوش مشن  اسکیم کے تحت 1000 نئے ہیلتھ اینڈ ویلنیس سینٹرس  کھولے جائیں گے۔ ان مراکز کا مقصد آیوش طریقہ علاج کے اصولوں پر مبنی جامع صحت ماڈل دستیاب کرانا ہے۔ آیوش کی وزارت ملک میں مجموعی طور پر 12500 ایچ ڈبلیو سی کا آغاز کرے گی۔ آیوش کے ذریعے فراہم کی جانے والی روایتی ادویات کی مقبولیت کو فروغ دینے کے لئے وزیر موصوف نے شمال مشرقی خطے میں قومی آیوش مشن کے تحت 100 آیوش ڈسپنسریوں کے قیام کا بھی اعلان کیا۔
مرکزی وزیر نے کانفرنس سے خطاب کرتے ہوئے اعلان کیا کہ آیوش ادویاتی ماہرین کی تعلیم اور تربیت کو فروغ دینے کے لئے گولپارہ کے دودھنوئی میں ایک نئے آیورویدک کالج کے قیام کے لئے این اے ایم کی مدد کے تحت 70 کروڑ روپئے کی مالی مدد بھی فراہم کی جائے گی۔ آیوش کی وزارت نے گوہاٹی میں واقع گورنمنٹ آیورویدک کالج کو اَپ گریڈ کرنے اور اسے سینٹر آف ایکسیلنس کی شکل میں فروغ دینے کا فیصلہ کیا ہے۔ اس سلسلے میں مالی مدد کے طور پر 10 کروڑ روپئے کی رقم فراہم کی جائے گی۔ شمال مشرق کی سبھی ریاستوں سے درخواست کی گئی تھی کہ وہ نئے آیوش تعلیمی ادارے کھولنے کے لئے وزارت کے پاس خصوصی تجاویز ارسال کریں۔
شمال مشرق میں خام مال کی نیم ڈبہ بندی کے لئے ایک سہولت کار مرکز کھولا جارہا ہے۔ اس کے ساتھ ہی بایو ٹیکنالوجی محکمہ کے تحت منی پور کے امپھال میں نیشنل انسٹی ٹیوٹ آف بایو- ریسورسیز اینڈ سسٹینبل ڈیولپمنٹ کے تعاون سے شمال مشرقی ریاستوں میں ریجنل را ڈرگ ریپوزیٹوری  یعنی علاقائی خام ادویات مخزن کا قیام بھی اس میں شامل ہے۔ یہ پہل آیوش کی وزارت کے نیشنل میڈیسینل پلانٹس بورڈ کے ذریعے چلائی جانے والی مرکزی زمرے کی اسکیم کے تحت کی جائے گی۔ وزارت دواسازی میں کام آنے والے پودوں کے تحفظ، فروغ اور پائیدار بندوبست سے متعلق مرکزی زمرے کی اسکیم کا نفاذ کررہی ہے۔ اس اسکیم میں ویلیو ایڈیشن، ڈرائنگ ، ویئر ہاؤسنگ اور مارکیٹنگ سے متعلق بنیادی ڈھانچے کو فروغ دینے کے لئے مشترکہ جنگلاتی بندوبست کمیٹیاں  کی مدد کرنے کا التزام ہے۔
شمال مشرقی ریاستوں کی حکومتوں، مرکزی حکومت کے ماتحت آیوش طبی سہولتوں اور آیوش کالجوں کے ٹیچنگ اسپتالوں کو آیوش ہیلتھ مینجمنٹ انفارمیشن سسٹم  کے تحت لایا جائے گا، تاکہ مختلف امراض کے بندوبست میں آیوش کی مدد کا ڈیجیٹل ڈیٹابیس تیار کیا جاسکے۔ اے ایچ ایم آئی ایس، آیوش مراکز میں صحت خدمات نظام تقسیم اور مریضوں کی خدمت سے متعلق سبھی کاموں کا مؤثر طریقے سے بندوبست کرنے کے لئے بنایا گیا ایک جامع اطلاعاتی ٹیکنالوجی  پلیٹ فارم ہے۔ اسے مریضوں کی خدمت، حسن کارکردگی، مؤثر بندوبست اور آیوش کی سائنسی دستاویز سازی اور ریسرچ میں بہتری کے مقصد سے فروغ دیا گیا ہے۔
آیوش کی وزارت کے زیر سایہ انویسٹ انڈیا کے تحت اسٹریٹیجک پالیسی اور فیسیلٹیشن بیورو مینوفیکچرنگ اور خدمات سمیت شمال مشرقی ریاستوں میں آیوش اور ویلنیس سینٹرس میں ممکنہ سرمایہ کاروں کے ساتھ تال میل قائم کرے گا اور ان کی حوصلہ افزائی کرے گا۔ ٹیم کے لئے شمال مشرقی ریاستوں میں میڈیکل ویلیو ٹراویل پرموشن، ترجیح والا شعبہ ہوگا۔